ESUADZE 11
Ebɛnadze Ntsi na Yɛkɔ Ehyiadzi Akɛse Ahorow?
Ebɛnadze ntsi na nkorɔfo yi enyi agye dɛm? Wɔakɔ hɛn ehyiadzi no mu kor. Dɛ mbrɛ wɔkãa kyerɛɛ Nyankopɔn asomfo wɔ tsetseberdo dɛ wonhyia mu mprɛnsa afe biara no, hɛn so, yɛdze enyigye hwɛ kwan dɛ yɛbɔkɔ ehyiadzi akɛse ahorow. (Deuteronomy 16:16) Afe biara no, yɛyɛ ehyiadzi ahorow ebiasa: da kor ɔmansin ehyiadzi ahorow ebien nye ndaansa ɔmantɔw ehyiadzi. Ebɛn mfaso na yenya fi ehyiadzi ahorow yi mu?
Ɔhyɛ hɛn Christianfo enuayɛ kuw no mu dzen. Dɛ mbrɛ Israelmba no enyi gyee dɛ wobeyi Jehovah ayɛw wɔ “mboanofo” mu no, dɛmara so na hɛn enyi gye dɛ yɛbɔbɔ mu asom no wɔ ehyiadzi etsitsir ase. (Ndwom 26:12; 111:1) Dɛm ehyiadzi ahorow yi ma yenya hokwan nye Adasefo a wofifi asafo ahorow mu anaa aman afofor do mpo hyia mu, na yenya fɛkuwbɔ. Wɔhyɛ ankorankor anaa ebusua biara nkuran dɛ wɔmfa edziban kakra a wobedzi no ewiaber mbra, na aber a hɛn nyinara dzidzi wɔ ehyiadzibea no ase no, yenya hokwan fa anyɛnkofo afofor. (Ndwuma 2:46) Hɔ na yehu mbrɛ ɔdɔ kã hɛn “enuanom” a wɔwɔ wiadze nyina no bɔ mu no.
Ɔboa hɛn ma yenya nkɔenyim wɔ Nyankopɔn no som mu. Israelmba no so nyaa mfaso osiandɛ aber a wɔkyerɛkyerɛɛ Kyerɛwnsɛm no mu kyerɛɛ hɔn no, “wɔtsee nsɛm a wɔdaa no edzi kyerɛɛ hɔn no ase.” (Nehemiah 8:8, 12) Hɛn so, hɛn enyi sɔ Bible nkyerɛkyerɛ a yenya no wɔ hɛn ehyiadzi ahorow ase no. Dwumadzi biara gyina asɛntsir bi a ofi Kyerɛwnsɛm no mu no do. Yenya ɔkasa ahorow, ɔkasa a wɔakyekyɛ mu ahorow, nye ɔyɛkyerɛ ahorow a ɔfa hɛn dabiara da asetsena ho a ɔkã akoma, na ɔno na ɔboa hɛn ma yesũa mbrɛ yɛbɛyɛ Nyankopɔn n’apɛdze wɔ hɛn asetsena mu. Sɛ yɛtse mbrɛ hɛn nuanom rigyina nsɛndzendzen a ɔnye dɛ wɔbɛtsena ase dɛ Christianfo wɔ mber a no mu yɛ dzen yi mu no ano a, ɔhyɛ hɛn dzen. Wɔ ɔmantɔw ehyiadzi ahorow ase no, yɛhwɛ drama ahorow a ɔma yehu mbrɛ Bible mu nsɛm sisii ankasa, na ɔma yenya esũadze ahorow a mfaso wɔ do. Wɔ ehyiadzi biara ase no, wonuma hɔn a woehyira hɔnho do ama Nyankopɔn na wɔpɛ dɛ wɔyɛ ho asɛnkyerɛdze no.
Ebɛnadze ntsi na ehyiadzi ahorow no ma hɛn enyi gye?
Sɛ ekɔ ehyiadzi no bi a ebɛn mfaso na ibenya?
Sũa Pii
EHYIADZI AHOROW
Video Tsiabaa: Jehovah Adasefo Afrenhyia Ehyiadzi Ahorow
Hwɛ siantsir a nyimpa ɔpepem pii a wɔwɔ wiadze nyina kɔ dɛm ehyiadzi tsitsir yi ase.
ewe_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn